૧૯૭૭થી ડૉ. પારેખે પોતાની પ્રૅક્ટિસ શરૂ કરી દીધી હતી. આમ તેમના મેડિકલ પ્રોફેશનને જ ૪૦ વર્ષ થઈ ગયાં. કોઈ પણ બીજા પ્રોફેશનની જેમ ડૉક્ટરીમાં પણ જ્યારે શરૂઆત થાય ત્યારે પૈસા, પ્રસિદ્ધિ અને કરીઅર જેવાં પરિબળો હોય છે; જે તમને સતત કામ કરવા પ્રેરે છે. પરંતુ ૬૬ વર્ષની ઉંમરે આ પરિબળો એટલાં પ્રબળ રહેતાં નથી. એવું શું છે જે હજી પણ આટલું કામ કરવા તેમને પ્રેરણા આપે છે? આ પ્રશ્નનો જવાબ આપતાં ડૉ. પારેખ કહે છે, ‘મારા દરદીઓ જ મારી પ્રેરણા છે. બાળકો પાસેથી તમને નિર્દોષ પ્રેમ મળે એ તમને તમારા કામનો ભરપૂર સંતોષ આપે. આ બાળકો સાથે કામ કરું છું એટલે જ કદાચ મને ઘરડા થવાનો આભાસ પણ થતો નથી. આમ પણ ઉંમરના આ પડાવે લાગે કે ડૉક્ટર માથે સતત સમાજના સ્વાસ્થ્યની જવાબદારી હોય છે. જ્યાં સુધી તમે એ જવાબદારી નિભાવી શકો છો તમારે એ કરવું જ જોઈએ.’